 भारत ते पाकिस्तान दौनें देशें गी जिम्मेवार, लोकतांत्रिक तरीकें कन्नै शांति, मान-मर्यादा ते गर्व कन्नै रौह‌्‌ना सिक्खने दी लोड़ ऐ ते एह्‌दे कन्नै गै अपनी इच्छेआ कन्नै लम्मे समें थमां चलदी आवा करदी आपसी दुश्मनी थमां उप्पर उट्ठदे खुशहाली बक्खी अग्गे बधना पौग की जे लम्मे समें थमां चलदी आवा करदी आपसी दुश्मनी ने दौनें देशें गी बर्बादी दे इलावा किश नेईं दित्ता ऐ।  दौनें देशें दे नागरिक समाजें गी आपसी समझ कायम करने ते मेलमलाप कन्नै मजूदा कौड़तन गी दूर करने च ब‘रें बधदा समां लग्गुग।  दौनें गाआंढी देशें बश्कार जेह्‌ड़ी शांति प्रक्रिया शुरू होई ओह् लोकें दी इच्छेआ मूजब शांति लेई ऐ जिसी एह् लोक ब’रे 1993 थमां करा करदे न ते आम लो. कें बश्कार आपसी मेल-मलाप राहें अपनिएं-अपनिएं सरकारें उप्पर दबाऽ बना करदे न जे शांति प्रक्रिया गी तेज कीता जा।  हालांके जित्थें इक बक्खी दौनें देशें दे शांति कार्यकर्ता शांति ब्हाली दे जतन करा करदे न, उत्थें गै दूई बक्खी दौनें देशें दे बक्ख-बक्ख संगठने कन्नै सरबंध रक्खने आह्‌ले कट्टरपंथी अपने डूंह्‌गे स्तर उप्पर कीते जाने आह्‌ले जतनें राहें शांति प्रक्रिया दे रस्ते च रोड़े अड़काने दा कम्म करा करदे न।  एह्‌दे च इक बसोसनाक गल्ल एह् ऐ जे दौनें देशें भारत ते पाकिस्तान बश्कार कीती जाने आह्‌ली शांति प्रक्रिया इन्नी तेजी कन्नै अग्गगे नेईं बधा करदी ऐ जिन्नी तेजी कन्नै इसी बधना लोड़चदा ऐ।  पाकिस्तान च लोकतंत्र दी ब्हाली होने दे परैंत एह् मेद कीती जा करदी ही जे दौनें देशें बश्कार जारी शांति प्रक्रिया च तेजी औग ब इस चाल्ली दियां सब्भै मेदां मुंबई हमले परैंत धराशाई होई गेइयां।  इस निंदने जोग कम्मै उप्पर रोह् ते दुख जायज ऐ।  आम लोकें गी सुरक्षा दे बारे च दित्ती जाने आह्‌ली बजह् बी जायज ऐ ते इसी चंगी चाल्ली समझेआ जाई सकदा ऐ ब शांति प्रक्रिया गी छोड़ियै जंग आह्‌ले हलात पैदा करने दा कोई तर्क नेईं ऐ। 